CELEX: 31999R2702
Language: ro
Date: 1999-12-14 00:00:00
Title: Regulamentul (CE) nr. 2702/1999 al Consiliului din 14 decembrie 1999 privind acțiunile de informare și promovare a produselor agricole în țări terțe

03/Volumul 30
            
            
               RO
            
            
               Jurnalul Ofícial al Uniunii Europene
            
            
               21
            
         31999R2702
   
               L 327/7
            
            
               JURNALUL OFÍCIAL AL UNIUNII EUROPENE
            
            
               
            
         
      REGULAMENTUL (CE) NR. 2702/1999 AL CONSILIULUI
   
   din 14 decembrie 1999
   privind acțiunile de informare și promovare a produselor agricole în țări terțe
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 37,
   având în vedere propunerea Comisiei (1),
   având în vedere avizul Parlamentului European (2),
   având în vedere avizul Comitetului Economic și Social (3),
   întrucât:
   
               (1)
            
            
               În temeiul reglementării actuale, Comunitatea poate realiza acțiuni promoționale în țări terțe pentru un număr limitat de produse agricole; rezultatele obținute până în prezent sunt foarte încurajatoare.
            
         
               (2)
            
            
               Având în vedere experiența câștigată, perspectivele de evoluție a piețelor atât în interiorul, cât și în exteriorul Comunității, precum și noul context al comerțului internațional, este indicată dezvoltarea unei politici globale și coerente de informare și promovare cu privire la piețele din țări terțe.
            
         
               (3)
            
            
               O asemenea politică poate completa util și consolida acțiunile desfășurate de statele membre, în special prin promovarea imaginii produselor Comunității pe piețele internaționale, în ceea ce privește calitatea și siguranța produselor alimentare; contribuind la deschiderea unor noi piețe de desfacere, această activitate poate avea, de asemenea, un efect de multiplicare a inițiativelor naționale sau private.
            
         
               (4)
            
            
               Este necesară definirea criteriilor de selecție pentru produsele în cauză și pentru piețe; totuși, produsele eligibile pentru rambursări la export nu sunt excluse din sistem.
            
         
               (5)
            
            
               Ca regulă generală, Comunitatea suportă doar o parte din finanțarea acțiunilor, în vederea responsabilizării organizațiilor care prezintă propuneri și a statelor membre interesate; totuși, în cazuri excepționale, se poate dovedi oportun să nu se solicite o contribuție financiară din partea statului membru în cauză.
            
         
               (6)
            
            
               Trebuie să se prevadă ca, prin proceduri adecvate, Comisia Comunităților Europene să încredințeze aplicarea măsurilor unor organisme care dispun de structurile și competențele necesare.
            
         
               (7)
            
            
               Având în vedere experiența câștigată și rezultatele obținute de Consiliul internațional pentru uleiul de măsline în activitatea sa promoțională, trebuie totuși să se dea Comunității posibilitatea de a-i încredința în continuare realizarea acțiunilor care țin de domeniul său de competență; este, de asemenea, necesar să se solicite asistența unor organizații internaționale similare pentru alte produse.
            
         
               (8)
            
            
               Pentru a controla buna realizare a programelor și impactul respectivelor măsuri, este necesar să se prevadă o monitorizare eficientă de către Comisie și de către statele membre, precum și evaluarea rezultatelor de către un organism independent.
            
         
               (9)
            
            
               În consecință, trebuie modificate Regulamentele (CE) nr. 136/66/CEE (4), (CEE) nr. 1308/70 (5) și (CE) nr. 2275/96 (6).
            
         
               (10)
            
            
               Normele necesare pentru punerea în aplicare a prezentului regulament sunt adoptate în conformitate cu Decizia 1999/468/CE a Consiliului din 28 iunie 1999 de stabilire a procedurilor de exercitare a atribuțiilor de punere în aplicare conferite Comisiei (7) și, de aceea, este potrivit ca măsurile respective să fie adoptate conform procedurii de gestionare prevăzute în articolul 4 din decizia menționată anterior. În acest context, comitetele de gestionare în cauză acționează în comun,
            
         ADOPTĂ PREZENTUL REGULAMENT:
   Articolul 1
   (1)   Comunitatea poate finanța, integral sau parțial, acțiuni de informare și promovare a produselor agricole și alimentare în țările terțe.
   (2)   Acțiunile menționate în alineatul (1) nu trebuie să fie orientate în funcție de anumite mărci comerciale și nici să favorizeze produsele care provin dintr-un anumit stat membru.
   Articolul 2
   Acțiunile prevăzute în articolul 1 sunt următoarele:
   
               (a)
            
            
               relații cu publicul, acțiuni de promovare și publicitate, evidențiind în mod special avantajele produselor comunitare, în special sub aspectul calității, igienei, securității alimentare, nutriției, etichetării, bunăstării animale și protecției mediului;
            
         
               (b)
            
            
               participarea la manifestări, târguri și expoziții de importanță internațională, în special prin realizarea de standuri ale Comunității;
            
         
               (c)
            
            
               campanii de informare, în special cu privire la sistemul comunitar al denumirilor de origine protejate (DOP), al indicațiilor geografice protejate (IGP), al specialităților tradiționale garantate (SGT) și al producției biologice;
            
         
               (d)
            
            
               campanii de informare cu privire la sistemul comunitar al vinurilor cu denumire de origine controlată (vinuri DOC), al vinurilor de masă și al băuturilor spirtoase cu indicație geografică;
            
         
               (e)
            
            
               studii ale noilor piețe, necesare pentru extinderea piețelor de desfacere;
            
         
               (f)
            
            
               misiuni comerciale la nivel înalt;
            
         
               (g)
            
            
               studii de evaluare a rezultatelor acțiunilor de promovare și informare.
            
         Articolul 3
   Produsele care fac obiectul acțiunilor prevăzute în articolul 1 sunt în special următoarele:
   
               (a)
            
            
               produsele destinate consumului direct sau prelucrării, pentru care există oportunități de export sau posibilități de noi piețe de desfacere în țările terțe, în special în cazurile în care nu se impun rambursări la export;
            
         
               (b)
            
            
               produse tipice sau de calitate care conțin o valoare adăugată ridicată.
            
         Articolul 4
   În alegerea țărilor terțe în care sunt realizate acțiunile prevăzute în articolul 1, trebuie să se țină cont de piețele țărilor cu cerere reală sau potențială.
   Articolul 5
   (1)   În conformitate cu procedura prevăzută în articolul 11, Comisia întocmește la fiecare doi ani o listă cu produsele și piețele prevăzute în articolele 3 și 4.
   Totuși, această listă poate fi modificată pe parcurs, atunci când este necesar.
   (2)   Înainte ca lista prevăzută în alineatul (1) să fie întocmită, Comisia poate consulta Grupul permanent de promovare a produselor agricole din cadrul Comitetului consultativ pentru calitatea și sănătatea produselor agricole.
   Articolul 6
   În cazul în care acțiunile sunt decise în special în sectorul uleiului de măsline și al măslinelor de masă, Comunitatea poate să le aplice prin intermediul Consiliului internațional pentru uleiul de măsline.
   În cazul altor sectoare, Comunitatea poate solicita asistență unor organizații internaționale care oferă garanții similare.
   Articolul 7
   (1)   Pentru a realiza acțiunile prevăzute în articolul 2 literele (a), (b), (d) și (e) și sub rezerva dispozițiilor articolului 6, organizațiile profesionale sau interprofesionale care reprezintă sectorul sau sectoarele în cauză întocmesc programe de promovare și de informare cu o durată maximă de trei ani și propun denumirea unui organism căruia i se poate încredința aplicarea programelor.
   Fără a aduce atingere articolului 9 alineatul (3) al doilea paragraf și după încheierea unui acord privind programele și organismele de aplicare propuse, statele membre în cauză pot contribui la finanțarea programelor și le prezintă Comisiei. Comisia aprobă programele, precum și organismele responsabile pentru punerea lor în aplicare, în conformitate cu procedura prevăzută în articolul 11, fiind preferate programele prezentate de organizații care acoperă mai multe state membre.
   Înainte de aprobarea programelor, Comisia poate consulta Grupul permanent pentru promovarea produselor agricole din cadrul Comitetului consultativ pentru calitatea și sănătatea produselor agricole.
   (2)   Comisia decide cu privire la acțiunile:
   
               (a)
            
            
               prevăzute în articolul 2 literele (c) și (f), precum și la acțiunile prevăzute în articolul 2 litera (b) și (e), atunci când se aplică dispozițiile articolului 9 alineatul (1) al doilea paragraf sau
            
         
               (b)
            
            
               realizate prin intermediul unei organizații internaționale în conformitate cu articolul 6,
            
         după informarea Comitetului de gestionare a sectoarelor în cauză sau, atunci când este cazul, a Comitetului de reglementare menționat în Regulamentele (CEE) nr. 2092/91 (8), (CEE) nr. 2081/92 (9) și (CEE) nr. 2082/92 (10).
   Înainte de a lua o decizie, Comisia poate consulta Grupul permanent pentru promovarea produselor agricole prevăzut în alineatul (1) al treilea paragraf.
   Articolul 8
   (1)   Prin procedura de licitație deschisă sau restrânsă, Comisia alege:
   
               —
            
            
               asistenții tehnici necesari pentru a evalua programele propuse, inclusiv organismele propuse însărcinate cu aplicarea;
            
         
               —
            
            
               organismele însărcinate cu realizarea acțiunilor prevăzute în articolul 2 literele (c) și (f) și, de asemenea, atunci când se aplică articolul 9 alineatul (1) al doilea paragraf, a acțiunilor prevăzute în articolul 2 literele (b) și (e);
            
         
               —
            
            
               organismele însărcinate cu evaluarea rezultatelor acțiunilor realizate.
            
         (2)   Organismele însărcinate cu realizarea acțiunilor prevăzute în articolul 7 alineatul (1) și articolul 8 alineatul (1) trebuie să aibă cunoștințe de specialitate privind produsele în cauză și piețele vizate și să dispună de mijloacele necesare prin care să se asigure realizarea cât mai eficientă a acțiunilor, ținând seama de dimensiunea europeană a acestor programe.
   (3)   Un grup de monitorizare, constituit din reprezentanți ai Comisiei, ai statelor membre vizate și ai organizațiilor care fac propuneri, supraveghează realizarea corectă a măsurilor.
   (4)   Statele membre în cauză răspund de controlul altor acțiuni decât cele prevăzute în alineatul (1) a doua liniuță și de efectuarea plăților aferente.
   Articolul 9
   (1)   Fără a aduce atingere dispozițiilor alineatului (4), Comunitatea finanțează:
   
               (a)
            
            
               măsurile prevăzute în articolul 2 literele (c), (f) și (g), integral;
            
         
               (b)
            
            
               alte măsuri de promovare și informare enumerate în articolul 2, parțial.
            
         Totuși, în anumite cazuri speciale, Comunitatea poate finanța integral măsurile prevăzute în articolul 2 literele (b) și (e).
   (2)   Participarea financiară a Comunității la acțiunile prevăzute în articolul 1 litera (b) nu poate depăși 50 % din costul real al acțiunilor. Totuși, în cazul acțiunilor de promovare cu o durată de cel puțin doi ani, participarea financiară este descrescătoare, fiind cuprinsă între 60 % și 40 % din costul real al acțiunilor.
   (3)   Statele membre în cauză participă la finanțarea acțiunilor prevăzute în alineatul (2) până la acoperirea a 20 % din costul lor real, restul finanțării fiind suportat de organizațiile care prezintă propuneri. Partea plătită de statele membre și/sau de organizațiile profesionale sau interprofesionale poate fi, de asemenea, finanțată din venituri parafiscale.
   Totuși, în cazuri temeinic justificate și cu condiția ca programul în cauză să prezinte un interes comunitar evident, se poate decide, în conformitate cu procedura prevăzută în articolul 11, ca organizația care prezintă propuneri să suporte integral procentul din finanțare neasigurat de Comunitate.
   (4)   În cazul în care se aplică articolul 6, Comunitatea acordă, după aprobarea programului, o contribuție adecvată organizației internaționale în cauză.
   Articolul 10
   Cheltuielile Comunității pentru măsurile prevăzute în articolul 1 sunt considerate intervenții în sensul articolului 1 alineatul (2) litera (e) din Regulamentul (CE) nr. 1258/1999 al Consiliului din 17 mai 1999 privind finanțarea politicii agricole comune (11).
   Articolul 11
   Normele necesare punerii în aplicare a prezentului regulament se adoptă în conformitate cu procedura de gestionare prevăzută în articolul 12 alineatul (2).
   Articolul 12
   (1)   Comisia este asistată de Comitetul de gestionare pentru uleiuri și grăsimi, constituit în conformitate cu articolul 37 din Regulamentul nr. 136/66/CEE, și de comitetele de gestionare înființate conform articolelor corespunzătoare din celelalte regulamente privind organizarea comună a piețelor agricole.
   (2)   În cazul în care se fac trimiteri la prezentul alineat, se aplică dispozițiile articolelor 4 și 7 din Decizia 1999/468/CE.
   Perioada prevăzută în articolul 4 alineatul (3) din Decizia 1999/468/CE este de o lună.
   Articolul 13
   Până la 31 decembrie 2003, Comisia prezintă Parlamentului European și Consiliului un raport privind aplicarea prezentului regulament, însoțit, atunci când este cazul, de propunerile adecvate.
   Articolul 14
   (1)   Cuvintele „sau în țări terțe” din articolul 11 alineatul (1) din Regulamentul nr. 136/66/CEE se elimină.
   (2)   Cuvintele „și oriunde” din articolul 2 alineatul (2) prima liniuță din Regulamentul (CEE) nr. 1308/70 se elimină.
   (3)   Cuvintele „și în străinătate” din articolul 2 alineatul (1) din Regulamentul (CE) nr. 2275/96 se elimină.
   Articolul 15
   Prezentul regulament intră în vigoare la 1 ianuarie 2000.
   Se aplică până la 31 decembrie 2004.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 decembrie 1999.
      
         
            Pentru Consiliu
         
         
            Președintele
         
         K. HEMILÄ
         
      
   
   
      (1)  JO C 32, 6.2.1999, p. 12.
   
      (2)  JO C 219, 30.7.1999.
   
      (3)  JO C 169, 16.6.1999, p. 8.
   
      (4)  Regulamentul nr. 136/66/CEE al Consiliului din 22 septembrie 1966 privind organizarea comună a piețelor în sectorul uleiurilor și al grăsimilor (JO L 172, 30.9.1966, p. 3025). Regulament modificat ultima dată de Regulamentul (CE) nr. 1638/98 (JO L 210, 28.7.1998, p. 32).
   
      (5)  Regulamentul (CEE) nr. 1308/70 al Consiliului din 29 iunie 1970 privind organizarea comună a pieței în sectorul inului și al cânepei (JO L 146, 4.7.1970, p. 1). Regulament modificat ultima dată de Regulamentul (CE) nr. 3290/94 (JO L 349, 31.12.1994, p. 105).
   
      (6)  Regulamentul (CE) nr. 2275/96 al Consiliului din 22 noiembrie 1996 privind introducerea măsurilor specifice în sectorul plantelor vii și al produselor de floricultură (JO L 308, 29.11.1996, p. 7).
   
      (7)  JO L 184, 17.7.1999, p. 23.
   
      (8)  Regulamentul (CEE) nr. 2092/91 al Consiliului din 24 iunie 1991 privind producția biologică a produselor agricole și indicații privind efectul acesteia asupra produselor agricole și produselor alimentare (JO L 198, 22.7.1991, p. 1). Regulament modificat ultima dată de Regulamentul (CE) nr. 1804/1999 (JO L 262, 8.10.1999, p. 23).
   
      (9)  Regulamentul (CEE) nr. 2081/92 al Consiliului din 14 iulie 1992 privind protecția indicațiilor geografice și a denumirilor de origine ale produselor agricole și alimentare (JO L 208, 24.7.1992, p. 1). Regulament modificat ultima dată de Regulamentul (CE) nr. 1068/97 al Comisiei (JO L 156, 13.6.1997, p. 10).
   
      (10)  Regulamentul (CEE) nr. 2082/92 al Consiliului din 14 iulie 1992 privind atestatele de specificitate ale produselor agricole și alimentare (JO L 208, 24.7.1992, p. 9). Regulament modificat ultima dată de Actul de aderare din 1994.
   
      (11)  JO L 160, 26.6.1999, p. 103.